รมว.มหาดไทย ชี้แจงกรณีจัดซื้อรถดับเพลิงของ ปภ. ระบุมีความจำเป็นต้องเตรียมอุปกรณ์ป้องกันภัยที่หลากหลายเพื่อสะดวกในการบรรเทาสาธารณภัย ยืนยันว่า โปร่งใสและตรงไปตรงมา
การแถลงนโยบายรัฐบาลต่อรัฐสภา สมาชิกรัฐสภาได้อภิปรายนโยบายการปราบปราบการทุจริตคอรัปชั่นของรัฐบาล โดยตั้งข้อสังเกตการจัดซื้อรถดับเพลิงของกรมป้องกันและบรรเทาสาธารณภัย ที่มองว่าสิ้นเปลืองโดยไม่จำเป็น นั้น เรื่องดังกล่าว พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ได้ชี้แจงว่า ที่ผ่านมานายกรัฐมนตรีได้สั่งงานหน่วยงานของรัฐดำเนินการเอาจริงกับการทุจริตในทุกรูปแบบโดยไม่ละเว้น ส่วนที่มีการตั้งข้อสังเกตเกี่ยวกับอุปกรณ์การป้องกันบรรเทาสาธารณภัยนั้น เพราะปัจจุบันประเทศไทยมีภัยพิบัติเกิดขึ้นอย่างมาก จึงเป็นต้องเตรียมพร้อมอุปกรณ์ป้องกันภัยหลากหลายประเภทในศูนย์ป้องกันและบรรเทาสาธารณภัยเขต เพื่อความสะดวกในการบรรเทาสาธารณภัย         พร้อมย้ำว่า การจัดซื้อดำเนินการตามความจำเป็นที่มาจากตั้งงบประมาณประจำปี ทั้งนี้ยังพร้อมรับข้อสังเกตของสมาชิกรัฐสภา ซึ่งหากมีหลักฐานทุจริตก็สามารถส่งข้อมูลให้กระทรวงมหาดไทยดำเนินการตรวจสอบได้ทันที โดยยืนยันการดำเนินการอย่างโปร่งใสและตรงไปตรงมาโดยไม่ยกเว้นทั้งสิ้น